Shericka Jackson

**Shericka Jackson** (født 16. juli 1994) er en jamaicansk friidrettsutøver som konkurrerer i sprintløp. Hun har fire VM-gull, hvorav to individuelle gullmedaljer på 200 meter fra VM i friidrett 2022 og på samme distanse fra VM i friidrett 2023. Hun har OL-gull på 4 x 100 meter stafett fra Sommer-OL 2020. 

## Idrettskarriere
### Tidlige år
Jackson deltok i CARIFTA Games 2009, og vant der 200 meter og 400 meter i U17-klassen. Under CARIFTA Games 2010 vant hun 200 meter i U17-klassen, og hun fikk sølv på 400 meter, bak Shaunae Miller. I tillegg vant Jamaica 4 x 100 meter og 4 x 400 meter stafett. Hun vant 200 meter under det jamaicanske U18-mesterskapet i 2010, og hun fikk tre gullmedaljer ved CAC-mesterskapet i friidrett for junior 2010; på 200 meter individuelt og på 4 x 100 meter og 4 x 400 meter stafett. Hun deltok på Jamaicas stafettlag på 4 x 100 meter stafett under Junior-VM i friidrett 2010, som endte på fjerdeplass, og hun kom på fjerdeplass på 200 meter under Sommer-OL for ungdom 2010 i Singapore.

Under CARIFTA Games 2011 kom hun på andreplass på 200 meter i U20-klassen, bak Anthonique Strachan, og hun fikk gull på 4 x 100 meter stafett. Hun deltok i Ungdoms-VM i friidrett 2011 i Frankrike, og fikk der bronse på 200 meter, og Jamaica vant medleystafetten med Jackson på laget. Hun deltok igjen i CARIFTA Games 2012, og ble der nummer tre på 200 meter, og Jamaica kom på andreplass på 4 x 100 meter stafett. I juni 2012 vant hun 200 meter under det jamaicanske juniormesterskapet i friidrett, og hun deltok i CAC-mesterskapet i friidrett for junior 2012 i San Salvador, der hun fikk sølv på 200 meter bak Fanny Chalas og gull på 4 x 400 meter stafett. Hun representerte også Jamaica under Junior-VM i friidrett, der Jamaica fikk sølv på 4 x 400 meter stafett. Individuelt kom hun der på åttendeplass på 200 meter.

Hun satte personlig rekord på 200 meter *ISSA-mesterskapet* (Inter-Secondary Schools Boys and Girls Championships) i 2013, med 22,98 sekunder, dette var første gang hun løp under 23 sekunder. Denne personlige rekorden forbedret hun til 22,84 under CARIFTA Games 2013, der hun kom på andreplass på 200 meter, og Jamaica vant denne gangen 4 x 400 meter stafett. Hun vant 400 meter under det jamaicanske juniormesterskapet i 2013. 

### 2014
Jackson deltok i Stafett-VM i friidrett 2014 (World Relays), på 4 x 400 meter stafett. Jamaica fikk der sølv, bak USA. Under jamaicansk mesterskap i friidrett 2014 deltok hun på 400 meter, og ble der nummer seks.

### 2015
I juni deltok hun i jamaicansk mesterskap i friidrett 2015, og vant en sølvmedalje på 400 metersdistansen. Hun deltok på 200 meter under Spitzen Leichtathletik i Sveits, fikk der beste tid i finaleheat B, med 22,87 sekunder, som var fjerde beste tid totalt. Hun nådde finalen på 400 meter under VM i friidrett 2015, og satte der ny personlig rekord med 49,99 sekunder, som var ny personlig rekord. Hun fikk med det bronse på 400 meter, bak Allyson Felix fra USA og Shaunae Miller fra Bahamas. Hun deltok også på 4 x 400 meter stafett, som Jamaica vant, og fikk med det sitt første VM-gull.

### 2016
Hun deltok i tre av stevnene i Diamond League 2016, og kvalifiserte seg til Diamond League-finalen, som var Memorial Van Damme, der hun kom på fjerdeplass på 400 meter. Hun kom på tredjeplass på 400 meter under jamaicansk mesterskap i friidrett 2016, og under Sommer-OL 2016 kom hun på tredjeplass på 400 meter og andreplass på 4 x 400 meter stafett.

### 2017
Under Stafett-VM i friidrett 2017 deltok hun på 4 x 200 meter stafett, der Jamaica vant. Hun deltok i jamaicansk mesterskap i friidrett 2017, og vant der 400 meter. Hun deltok i Diamond League 2017, der hennes beste resultat ble tredjeplass på 400 meter under Meeting de Paris, og hun kvalifiserte seg til Diamond League-finalen, som var Memorial Van Damme. I finalen kom hun på femteplass på 400 meter. VM i friidrett 2017 ble arrangert i London, og Jackson ble der nummer fem på 400 meter. Hun deltok også på Jamaicas stafettlag på 4 x 400 meter stafett, og Jamaica nådde finalen, men Anneisha McLaughlin-Whilby fikk en strekkskade på andre etappe, og måtte bryte. I august deltok hun i ISTAF-stevnet i Berlin, og ble der nummer tre på 200 meter.

### 2018
Samveldelekene 2018 ble arrangert i Australia, og Jackson kom der på andreplass på 200 meter, bak Shaunae Miller-Uibo. Hun vant 400 meter under Jamaica International Invitational 2018, og under jamaicansk mesterskap i friidrett 2018 vant hun 200 meter og fikk bronse på 100 meter. Under Verdenscupen i friidrett 2018 vant hun 200 meter, og kom på andreplass på 4 x 100 meter stafett. Hun deltok også i NACAC-mesterskapet i friidrett 2018, der hun vant 200 meter, og Jamaica kom på andreplass på 4 x 100 meter stafett. Hun representerte *Amerika* under Kontinentalcupen i friidrett 2018, og kom der på fjerdeplass på 200 meter. 

Hun deltok i flere stevner i Diamond League 2018, og hun vant 200 meter i ett av stevnene, Meeting de Paris, dette var hennes første seier i et Diamond League-stevne. Diamond League-finalen var Memorial van Damme, og hun kom der på fjerdeplass på 200 meter.

### 2019
Jackson deltok på 4 x 200 meter stafett under Stafett-VM i friidrett 2019, og Jamaica kom denne gangen på tredjeplass. Hun ble nasjonal mester på 400 meter i juni, og hun vant 400 meter under Panamerikanske leker 2019. Hun fikk tre medaljer under VM i friidrett 2019; hun fikk bronse på 400 meter, og hun deltok på begge stafettene, der Jamaica fikk bronse i begge. Hun vant ett av Diamond League-stevnene i 2019 - hun vant 400 meter under London Grand Prix.

### 2020
Hun konkurrerte lite i 2020, men deltok i seks lokale «Velocity Fest»-stevner, der hun vant fire av dem.

### 2021
I juni ble hun nummer to på 100 meter og 200 meter under jamaicansk mesterskap i friidrett 2021. Der løp hun for første gang 100 meter under 11 sekunder og 200 meter under 22 sekunder, og etablerte nye personlige rekorder på henholdsvis 10,77 sekunder og 21,82 sekunder. 

Shericka Jackson tok gull for Jamaica på 4 × 100 meter stafett under Sommer-OL 2020 i Tokyo, der de satte nasjonal rekord med tiden 41,02 sekunder. På 100 meter fikk hun bronse, med ny personlig rekord på 10,76, og hun fikk også bronse på 4 x 400 meter stafett. Hun deltok også på 200 meter der hun ble slått ut i forsøksheatene.

I Diamond League 2021 vant hun ett av stevnene; hun vant 200 meter under BAUHAUS-galan. Hun kvalifiserte seg til Diamond League-finalen, og kom der på andreplass på 200 meter, bak Christine Mboma, og hun satte der ny personlig rekord med 21,81 sekunder.

### 2022
Hun konkurrerte innendørs for første gang i 2022-sesongen. Hennes første offisielle 60-meter var under Puma Fuller-Anderson Development Meet i Spanish Town, der hun løp på 7,23, men hun forbedret denne til 7,12 under Tyson Invitational og videre til 7,04 under VM i friidrett innendørs 2022, der hun kom på sjetteplass. Utendørs vant hun 400 meter under Bermuda Games, og hun vant 100 meter og 200 meter under jamaicansk mesterskap i friidrett 2022. Under VM i friidrett 2022 vant hun 200 meter, med ny nasjonal rekord og mesterskapsrekord på 21,45 sekunder. På 100 meter fikk hun sølv, bak Shelly-Ann Fraser-Pryce. Hun var også med på Jamaicas lag som fikk sølv på 4 x 100 meter stafett. I august vant hun 100 meter under NACAC-mesterskapet i friidrett 2022. 

Etter å ha vunnet 200 meter under Golden Gala og Kamila Skolimowska Memorial vant hun også 200 meter under Diamond League-finalen i Zürich, og vant med det Diamond League 2022.

## Referanser

## Eksterne lenker
*